Preşedintele reprezentanţei oraşelor germane, primarul general al capitalei bavareze München, Christian Ude, a ţinut să sublinieze totuşi că, "în Germania, trăiesc mulţi români şi bulgari, care s-au integrat de minune".

În acelaşi timp, a adăugat Ude, "din ambele ţări provin şi multe persoane care în patria lor au trăit în condiţii foarte grele, adesea în sărăcie şi care au pornit în căutarea unui trai mai bun".

Christian Ude a arătat că motivul pentru care aceşti oameni şi-au părăsit ţara este "individual de înţeles", dar că oraşele afectate de imigraţia masivă din sud-estul Europei nu mai fac faţă problemei, pe de o parte deoarece programele de integrare sunt insuficiente, pe de alta pentru că cei în cauză nu fac uz de ele.

Principalele motive sunt lipsa cunoştinţelor de limba germană, dar şi de educaţie şi, nu în cele din urmă, proasta experienţă avută cu instituţiile statului şi administraţia locală în ţara de origine.

Deutscher Städtetag solicită atât ameliorarea condiţiilor de trai în ţara de provenienţă a acestor oameni cât şi, la nivelul oraşelor germane, a condiţiilor care să facă posibilă o convieţuire paşnică între populaţia autohtonă şi străini. În acest sens, la iniţiativa oraşelor Dortmund şi Duisburg, Consiliul Oraşelor Germane a înfiinţat în vara anului trecut un grup de lucru format din reprezentanţii localităţilor puternic afectate de valul de imigranţi români şi bulgari.

Problemele create de numărul excesiv de imigranţi din aceste două state se datorează înainte de toate stării precare a sănătăţii şi lipsei asigurărilor medicale, numărului tot mai mare de copii care au nevoie de asistenţă şi a copiilor şi tinerilor care ar trebui şcolarizaţi, dar care nu vorbesc germana.

În plus, noii veniţi locuiesc adesea în spaţii supraîncărcate, în imobile dărăpănate pentru care sunt nevoiţi să plătească, nu rareori, chirii exagerate. O altă problemă e munca la negru pe care o preferă adesea aceşti imigranţi. În sfârşit, convieţuirea paşnică dintre germani şi imigranţi este împovărată şi de numeroasele cazuri de criminalitate, prostituţie şi cerşetorie, care se înregistrază în rândul noilor sosiţi.

Potrivit Oficiului federal de statistică, numărul imigranţilor originari din România şi Bulgaria a crescut, în prima jumătate a anului trecut, cu aproape 24 la sută, respectiv cu 88.000.